b'\n_START_ARTICLE_\nBusogos karalyst\xc4\x97\n_START_SECTION_\nIstorija\n_START_PARAGRAPH_\nBusoga kaip atskiras kult\xc5\xabrinis regionas, turintis tapatyb\xc4\x99, egzistuoja nuo XV a. pabaigos. Jo \xc4\xafk\xc5\xabrimo legenda siejama su princu Mukama Namutukula i\xc5\xa1 karali\xc5\xa1kosios Bunjoro karalyst\xc4\x97s Babito dinastijos. Jis atkeliavo Kiogos e\xc5\xbeeru i\xc5\xa1 \xc5\xa1iaur\xc4\x97s. Jis i\xc5\xa1mok\xc4\x97 vietos gyventojus metalo lydimo paslap\xc4\x8di\xc5\xb3. Jo penki s\xc5\xabn\xc5\xabs tapo atskir\xc5\xb3 kra\xc5\xa1to sri\xc4\x8di\xc5\xb3 valdytojais ir \xc4\xafk\xc5\xabr\xc4\x97 \xc4\x8dia savo dinastijas. \xc5\xa0i\xc5\xb3 s\xc5\xabn\xc5\xb3 vardai tapo valdov\xc5\xb3 titulais. Ma\xc5\xbeose karalyst\xc4\x97se (ssaza) buvo puosel\xc4\x97jama Bunjoro stiliaus valdymo sistema ir tradicijos._NEWLINE_Skirtingai nei gretima Buganda, Busoga iki pat XIX a. pabaigos nem\xc4\x97gino susivienyti, nors ir egzistavo tam tikra regionin\xc4\x97 tapatyb\xc4\x97, kuri nul\xc4\x97m\xc4\x97 basog\xc5\xb3 etnin\xc4\x97s grup\xc4\x97s atsiradim\xc4\x85. Tik valdant britams, atskir\xc5\xb3 ssaza vadai buvo \xc4\xaftikinti sukurti federacij\xc4\x85 su bendru susirinkimu, lukiiko. Britai paskyr\xc4\x97 bagand\xc5\xb3 kilm\xc4\x97s lukiiko pirminink\xc4\x85. Kadangi vidiniai nesutarimai buvo stipr\xc5\xabs, britai \xc4\x97m\xc4\x97 ruo\xc5\xa1ti kelis vietinius vadus visos federacijos valdymui._NEWLINE_1939\xc2\xa0m. britai paskyr\xc4\x97 Bulamogio karalyst\xc4\x97s monarch\xc4\x85 Ezekiel Tenywa Wako visos federacijos valdovu ir taip prad\xc4\x97jo Busogos karalyst\xc4\x97s istorij\xc4\x85. Karaliaus titulas buvo Isebantu Kyabazinga, o karalien\xc4\x97s\xc2\xa0\xe2\x80\x93 Inhebantu. Tai yra renkamas monarchas, kur\xc4\xaf rinkti turi penki karali\xc5\xa1kojo kraujo atstovai i\xc5\xa1 penki\xc5\xb3 \xc5\xa1alies provincij\xc5\xb3._NEWLINE_Po nepriklausomyb\xc4\x97s Ugandos vyriausyb\xc4\x97 Busogos monarchij\xc4\x85 panaikino 1967\xc2\xa0m., kartu su Bugandos, Toro, Ankol\xc4\x97s ir kitomis monarchijoms, bet 1993\xc2\xa0m. karalyst\xc4\x97 v\xc4\x97l buvo atkurta. Dabar Busoga yra viena i\xc5\xa1 Ugandos sudedam\xc5\xb3j\xc5\xb3 karalys\xc4\x8di\xc5\xb3, turinti administracin\xc4\xaf subregiono status\xc4\x85. 2007\xc2\xa0m. bir\xc5\xbeel\xc4\xaf Busogos karalyst\xc4\x99 sudar\xc4\x97 7 rajonai\xc2\xa0\xe2\x80\x93 Kamulio, Igangos, Bugirio, Majug\xc4\x97s, D\xc5\xbeind\xc5\xbeos, Kaliro ir Busikio (Namutumbos). V\xc4\x97liau i\xc5\xa1skirti dar 3 rajonai: Luukos, Namajingo ir Bujend\xc4\x97s. Rajonus valdo renkamos tarybos, municipalitetus valdo renkami merai._NEWLINE_2008\xc2\xa0m. mirus Isebantu Kyabazinga Henry Wako Muloki, monarcho skyrimo tvarka pasirod\xc4\x97 besanti ydinga. Po metus trukusio tarpuvald\xc5\xbeio buvo i\xc5\xa1rinkti du atskiri monarchai.'